גדוד 5114

גדוד "פסגות" 5114 (לשעבר גדוד חי"ק 374 או יחידת חי"ק 374) הוא גדוד הלוחמה האלקטרונית המטכ"לי של צה"ל. הגדוד הוא הזרוע המבצעית של מרכז לוחמת הספקטרום, המפעיל לוחמים ולוחמות בשטח, האחראים על משימות הגנה במרחב האלקטרומגנטי, פועלים לשיבוש מערכות אויב, בהגנת השמים בתווך האלקטרומגנטי, וייצור חופש פעולה במשימות ההתקפה וההגנה של צה"ל.

גדוד "פסגות" המוגדר כיחידה מובחרת, מיומן לבצע הגנה והתקפה במרחב הספקטרלי. פלוגות הגדוד מצויות בכל הפיקודים המרחביים, ופועלות בשיתוף פעולה עם זרועות האוויר והים. מדובר בגדוד סדיר, המונה מאות חיילות וחיילים העוברים מסלול הכשרה ארוך ומורכב. בגדוד שלושה מקצועות: לוחם ספקטרום, חוקר ספקטרום התקפי, חוקר ספקטרום הגנתי.

מפקד הגדוד הוא קצין בדרגת סגן-אלוף. מפקדת הגדוד הנוכחית היא סא"ל ד׳.

תחת מרכז 513 קיימים גם גדודי המילואים, המורכבים מפלגות של חיילים יוצאי היחידה וחיילים מיחידות מיוחדות: גדוד 5119 המשויך לפצ"ן, גדוד 5116 המשויך לפד"מ, יחס"ר 5115 העוסק בפעולות מיוחדות ומורכב במחציתו מיוצאי היחידה וכמחציתו מלוחמי מילואים יוצאי יחידות מובחרות.

 היסטוריה 
הגדוד הוקם בתצורה המקורית שלו כיחידת חי"ק 374, בשנת 1962. היחידה הוגדרה כ"יחידה עילית סודית" של חיל הקשר, אשר חייליה הסתובבו ללא תג. חיילי היחידה לקחו חלק במלחמת ששת הימים, מלחמת יום הכיפורים ומלחמת לבנון הראשונה.

בשנת 1965, נכלא המרגל הישראלי וולפגנג לוץ על ידי המצרים, אשר שידרו בטלוויזיה את המשפט שלו. מחשש שאזרחי ישראל יזהו את המרגל (אשר היה גם מדריך רכיבה על סוסים מוכר), צה"ל הורה ליחידת חי"ק 374 למנוע את קליטת השידור בריכוזי האוכלוסייה הערבית בישראל. במלחמת ששת הימים, היחידה לקחה חלק במבצע מוקד, שם פעלו לניתוק הקשר בן הפיקוד המצרי, ומטוסיו ששהו באוויר. פעלה גם היחידה בשיבוש התקשורת האזרחית בישראל, על מנת לשמור על סודיות המבצע ולמנוע דליפת מידע בטרם הגיעו מטוסי חיל האוויר למצרים.

הגדוד לקח חלק במבצע ערצב 19 במלחמת לבנון הראשונה.

 פעילויות הגדוד במאה ה-21 
רוב פעילות הגדוד נחשבת למסווגת, אך חלק מפעילויות הגדוד במהלך השנים הותרו לפרסום.

 מבצע חומת מגן 
במהלך מבצע מבצע חומת מגן, כאשר יאסר ערפאת הסתתר במוקטעה שהייתה באותו זמן תחת מצור ישראלי, ניסה ערפאת לתקשר עם אנשיו, אך נחסם על ידי כוחות צה"ל, ואף טען "היהודים לא נותנים לי לדבר".

 מבצע עמוד ענן 
במהלך מבצע עמוד ענן, השתלטו חיילי גדוד "פסגות" על תחנת שידור הרדיו של חמאס והג'יהאד האיסלמי ושידרו לתושבי הרצועה מסרי תודעה ואזהרות נגד קרבה לאנשי חמאס.

 מבצע שומר החומות 
במבצע שומר החומות חיילי הגדוד שיבשו מערכות קשר של חמאס ופעלו בהגנת שמיים.

 מלחמת חרבות ברזל 
ממוזער|209x209 פיקסלים|לוחם גדוד "פסגות" 5114 במלחמת חרבות ברזל
גדוד פסגות הפיל מאות רחפני אויב בכלל הגזרות במהלך מלחמת חרבות ברזל. הגדוד השתתף בכלל התמרונים והחזיתות במהלך המלחמה ופעל בשיתוף פעולה עם הכוחות בשטח.

גדוד פסגות השתתף גם במבצע של שייטת 13 לעצירת "משט החירות" (בו השתתפה גרטה טונברי) לרצועת עזה. לפי עדויות משתתפי המשט, כוחות צה"ל שיבשו את הקשר ומערכות הניווט של הספינה.

בראיון לחדשות 13, חשף מפקד מרכז 513 אל"ם י', שהיחידה לקחה חלק במאמץ הנעת האוכלוסייה בעזה בעזרת שידור מסרי דובר צה"ל ברדיו וסלולר. כמו כן נחשף באותה כתבה שבזמן נאומו של ראש הממשלה בנימין נתניהו בעצרת הכללית של האו"ם ב-26.9.25, פעל גדוד 5114 להחדרת השידור לטלפונים הניידים של תושבי עזה.

 החזית מול איראן 
לוחמי גדוד פסגות היו פרוסים בשטח ופעלו נגד המתקפות האיראניות באפריל ואוקטובר של שנת 2024.

בכתבת חדשות 13 נחשף ששיבושי ה-GPS שחוו אזרחי ישראל במהלך המלחמה הם עשייתו של המרכז והגדוד, כדי להגן על העורף הישראלי מכטב"מים ורחפנים.

 מבצע עם כלביא 
לאחר סיום מבצע עם כלביא, צה"ל חשף שעשרות כטב"מים ששוגרו לכיוון מדינת ישראל על ידי איראן ייורטו על ידי חיילי ומערכות הגדוד.

 מרכז ניטור ספקטרום 
תחת גדוד 5114 קיימת "פלוגת הספקטרום הצה"לית", האחראית על ניטור הספקטרום, זיהוי קונפליקטים, מציאת מקורות תקיפה ספקטראלית ותיאום עם כלל כוחות צה"ל על מנת לאפשר חופש פעולה ספקטראלי.

 הכשרה 
גדוד הל"א משלב גברים ונשים יחד לאורך כל השירות. מסלול לוחם הל"א כולל טירונות המכשיר את לוחמי היחידה כרובאי 03. ההכשרה הרובאית של טירוני הל"א מתקיימת יחד עם אחת מפלוגות הטירונים של חיל התותחנים בבסיס שבטה. לאחר ההכשרה הרובאית הם עוברים קורס מקצועי ארוך ומורכב, המכין אותם להמשך השירות המבצעי.

בהכשרתם, לומדים לוחמי היחידה על כל המערכות הקיימות במערך, ניווטים, שבועות קליעה ושטח, תרגילים ותרחישי אמת שונים. בסיום ההכשרה הלוחמים משתבצים באחת מהפלוגות המבצעיות של הגדוד, למתאימים יש אפשרות לצאת לקורס מ"כים, קצונה והדרכה.

חוקרי ספקטרום מגיעים לאחר תואר הנדסאי (לימודי י"ג י"ד) בתחומי התוכנה, אלקטרוניקה ומחשבים. עם סיום הלימודים ההנדסאים, מתגייסים החוקרים ומתחילים בטירונות 02 בה"ד 7 שלסיומה מגיעים אל היחידה ומתחילים בהכשרה מקצועית, הכוללת הכרת הספקטרום, מסעות, כושר, קורס הנדסת RF ועוד. בסיום ההכשרה מתפצלים החוקרים למגמת התקפה והגנה, שם מעבירים את שירותם ביחידה.

תחת פלוגת ההכשרות, מכשירים גם את שולטי הספקטרום, שיושבים תחת מרכז לוחמת הספקטרום ומפעילים את מערכות הגדוד מרחוק.

הערות שוליים

קטגוריה:לוחמה אלקטרונית